作茶行
作者：洪咨夔
朝代：宋

paragraphs: 磨斲女媧補天不盡石，磅礴輪囷凝紺碧臼刳。
扶桑掛日最上枝，媻跚勃窣生紋漪。
吳罡小君贈我杵，阿香藁砧授我斧。
斧開蒼璧粲磊磊，杵碎玄璣紛楚楚。
出臼入磨光吐吞，危坐隻手旋乾坤。
碧瑶宮殿几塵墮，蕊珠樓閣粧鉛翻。
慢流乳泉活火鼎，淅瑟微波開溟涬。
花風迸入毛骨香，雪月浸澈須眉影。
太一真人走上蓮花航，維摩居士驚起獅子床。
不交半談共細啜，山河日月俱清凉。
桑苧翁，玉川子，款門未暇相倒屣。
予方抱易坐虛明，參到洗心玄妙旨。